
21.05.2025                     
COMUNICAT DE PRESĂ

ITM TIMIȘ premiază excelența elevilor

ITM TIMIȘ a celebrat astăzi, la sediul din localitatea Giroc, succesul elevilor timișeni care au obținut rezultate remarcabile în cadrul campaniei naționale „Valenţele culturale ale securităţii şi sănătăţii în muncă” pentru formarea unei culturi de prevenire în rândul tinerilor din licee şi şcoli profesionale”, etapa județeană a concursului "Știu și Aplic". Evenimentul a reunit elevi talentați din licee și școli profesionale din județul Timiș, demonstrând interesul crescut al tinerilor pentru domeniul securității și sănătății în muncă (SSM).
Campania națională își propune să cultive o mentalitate proactivă față de prevenirea riscurilor profesionale încă de pe băncile școlii, pregătind astfel viitorii profesioniști pentru o integrare sigură și sănătoasă pe piața muncii. Concursul județean "Știu și Aplic" a urmărit îndeplinirea următoarelor obiective esențiale:

· Identificarea, stimularea și promovarea elevilor cu aptitudini creative și un interes deosebit pentru securitatea și sănătatea în muncă.
· Dezvoltarea competențelor practice ale elevilor prin activități axate pe bune practici în domeniul SSM.
· Dobândirea de cunoștințe suplimentare în domeniu, familiarizarea cu metodele de studiu și cu literatura de specialitate.
· Educarea tinerei generații cu privire la importanța crucială a unui mediu de muncă sănătos și sigur.
· Crearea unei culturi de prevenire a riscurilor profesionale, esențială pentru o tranziție reușită către viața profesională.
Elevii participanți au demonstrat un nivel remarcabil de cunoștințe, creativitate și implicare, abordând tematici complexe din domeniul SSM prin diverse forme de exprimare, de la prezentări teoretice la proiecte practice inovatoare.
În urma evaluării performanțelor concurenților, suntem încântați să anunțăm calificarea următorilor elevi/echipe pentru etapa națională a concursului care va avea loc la Iași, în perioada 23.05.2025 – 25.05.2025.
· Rusu Iulian Cristian și Bodea Emanuel – Liceul Tehnologic Transporturi Auto Timișoara
· Trandafir Alina și Maftei Karla Andreea – Colegiul Economic ”F.S. Nitti” Timișoara
· Tudose Raela Iasmina și Bălan Ionela Alexandra – Liceul Tehnologic  ”Ion I. C. Brătianu” Timișoara
Doamna inspector șef, Ileana Mogoșanu, felicită toți participanții pentru efortul depus și pentru interesul manifestat față de un domeniu atât de provocator, de maxim interes și necesitate și dorește ca o parte dintre cei premiați să ia în considerare o carieră în domeniul securității și sănătății în muncă. Contribuția acestor tineri ar fi esențială pentru a continua asigurarea unui mediu de lucru sigur și sănătos.
Le urăm mult succes reprezentanților județului Timiș la etapa națională și suntem convinși că vor demonstra încă o dată pregătirea și dedicarea lor.

